钦定古今图书集成/明伦汇编/官常典/第431卷 > 汉
## 钦定古今图书集成/明伦汇编/官常典/第431卷 > 汉

汉承秦制，设太尉、大将军，皆以主兵，后改大司马。其
属有护军、都尉、校尉等官，又设前后左右将军，及西
域置都护、戊己校尉、伏波、楼船诸名号，随时增减。
按《汉书百官表》，“太尉，秦官，金印紫绶，掌武事。武帝建
元二年省。元狩四年初置大司马，以冠将军之号。宣
帝地节三年置大司马，不冠将军，亦无印绶官属。成
帝”绥和元年初赐大司马金印紫绶，置官属，禄比丞
相，去将军。哀帝建平二年复去大司马印绶，官属，冠
将军如故。元寿二年复赐大司马印绶，置官属，去将
军，位在司徒上。有长史，秩千石。

前后左右将军皆周末官，秦因之，位上卿，金印紫绶。
汉不常置，或有前后，或有左右，皆掌兵及四夷。有长
史，秩千石护军都尉，秦官，武帝元狩四年属大司马，成帝绥和
元年居大司马府，比司直，哀帝元寿元年更名司寇，
平帝元始元年更名护军。

司隶校尉，《周官》，武帝征和四年初置，持节从中都官
徒千二百人，捕巫蛊，督大奸猾，后罢其兵，察三辅、三
河、弘农。元帝初元四年去节，成帝元延四年省，绥和
二年哀帝复置，但为司隶，冠“进贤冠，属大司空，比司
直。”

城门校尉掌京师城门屯兵。有司马十二城门候。中
垒校尉掌北军垒门内外，掌西域屯骑校尉掌骑士；
步兵校尉掌上林苑门屯兵；越骑校尉掌越骑；长水
校尉掌长水宣曲胡骑。又有胡骑校尉掌池阳胡骑，
不常置。射声校尉掌待诏射声士；虎贲校尉掌轻车。
凡八校尉，皆武帝初置，有丞、司马。自司隶至虎贲校
尉，秩皆二千石。

西域都护加官，宣帝地节二年初置，以骑都尉、谏大
夫使护西域三十六国。有副校尉，秩比二千石；丞一
人，司马、候千人，各二人。

戊己校尉，元帝初元元年置，有丞、司马各一人，候五
人，秩比六百石。

按《册府元龟》，“武帝征闽越，又有伏波、楼船，及伐朝鲜、
大宛，复置横海、度辽、贰师。宣帝又增蒲类、破羌。”其馀
杂号非一。盖权时之制，因事立名，亦不尝设也。

### 成帝绥和元年罢将军官

按：《汉书成帝本纪》：绥和元年“夏四月，以大司马骠骑
大将军为大司马，罢将军官，益大司马，奉如丞相。”